b'\n_START_ARTICLE_\nEvenkia\n_START_PARAGRAPH_\nEvenkian piiri eli Evenkia (ven. \xd0\xad\xd0\xb2\xd0\xb5\xd0\xbd\xd0\xba\xd0\xb8\xcc\x81\xd0\xb9\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xcc\x81\xd0\xbe\xd0\xbd, Evenkijski raion) on erityisaseman omaava paikallinen itsehallintoalue Krasnojarskin aluepiirin it\xc3\xa4osassa Ven\xc3\xa4j\xc3\xa4ll\xc3\xa4. Sen pinta-ala on 767\xc2\xa0600 neli\xc3\xb6kilometri\xc3\xa4 ja asukkaita on 16\xc2\xa0700 (vuonna 2009). Vuoteen 2007 saakka alue muodosti Evenkian autonomisen piirikunnan.\n_START_SECTION_\nMaantiede ja luonto\n_START_PARAGRAPH_\nEvenkia sijaitsee Keski-Siperian yl\xc3\xa4ng\xc3\xb6n keskiosassa. Id\xc3\xa4ss\xc3\xa4 se rajoittuu Sahan tasavaltaan ja Irkutskin alueeseen, etel\xc3\xa4ss\xc3\xa4 Krasnojarskin aluepiirin Ke\xc5\xbeman, Bogut\xc5\xa1anyn, Motyginon ja Severo-Jeniseiskin piireihin, l\xc3\xa4nness\xc3\xa4 Turuhanskin ja pohjoisessa Taimyrin piireihin. Noin nelj\xc3\xa4nnes piirikunnasta sijaitsee pohjoisen napapiirin pohjoispuolella. Korkein kohta on Putoranan laakioon kuuluva Kamen (1\xc2\xa0701 metri\xc3\xa4 merenpinnasta)._NEWLINE_Ilmasto on mantereellinen. Talvi on pitk\xc3\xa4 ja ankara, kes\xc3\xa4 lyhyt ja l\xc3\xa4mmin. Tammikuun keskil\xc3\xa4mp\xc3\xb6tila on alueen keskiosassa \xe2\x80\x9336,8\xc2\xb0, hein\xc3\xa4kuun keskil\xc3\xa4mp\xc3\xb6tila 15,5\xc2\xb0. Vuotuinen sadem\xc3\xa4\xc3\xa4r\xc3\xa4 on 300\xe2\x80\x93500 mm._NEWLINE_Suurimmat joet ovat Jenisein oikeanpuoleiset sivujoet Ala-Tunguska ja Kivinen-Tunguska. Evenkiasta saavat alkunsa my\xc3\xb6s Jenisen sivujoki Kureika sek\xc3\xa4 pohjoiseen virtaava Hatangan sivujoki Kotui. Alueella on paljon j\xc3\xa4rvi\xc3\xa4._NEWLINE_Taigamets\xc3\xa4t k\xc3\xa4sitt\xc3\xa4v\xc3\xa4t nelj\xc3\xa4 viidesosaa pinta-alasta. T\xc3\xa4rkeimm\xc3\xa4t puulajit ovat lehtikuusi, kuusi ja m\xc3\xa4nty. Pohjoisosassa noin kymmenen prosenttia pinta-alasta on tundraa. Seudulla on laajoja ikirouta-alueita._NEWLINE_El\xc3\xa4inkunta on rikas. Turkisel\xc3\xa4imi\xc3\xa4 ovat soopeli, orava ja siperiann\xc3\xa4\xc3\xa4t\xc3\xa4. Muita nis\xc3\xa4kk\xc3\xa4it\xc3\xa4 ovat karhu, mets\xc3\xa4j\xc3\xa4nis, ahma, siperianmaaorava, piisami, lumikko, kettu, susi, peura ja hirvi. Linnuista tavataan metsoa, teert\xc3\xa4, pyyt\xc3\xa4 ja riekkoa. Joissa ja j\xc3\xa4rviss\xc3\xa4 esiintyy siperiansampea, sterletti\xc3\xa4, siperianjokilohta, siikaa, peledsiikaa, pohjanharjusta, madetta, haukea, ahventa ja ruutanaa ._NEWLINE_Maaper\xc3\xa4n luonnonvaroja ovat kivihiili, rautamalmi, grafiitti, maas\xc3\xa4lp\xc3\xa4, \xc3\xb6ljy ja maakaasu.\n_START_SECTION_\nV\xc3\xa4est\xc3\xb6\n_START_PARAGRAPH_\nPiirin ainoa kaupunkimainen taajama on Tura, jossa vuonna 2009 oli 5\xc2\xa0300 asukasta (31,9\xc2\xa0% piirin v\xc3\xa4est\xc3\xb6st\xc3\xa4). Muista asutuskeskuksista suurimmat ovat Baikit (3\xc2\xa0700 asukasta) ja Vanavara (3\xc2\xa0400). Keskim\xc3\xa4\xc3\xa4r\xc3\xa4inen asukastiheys on 0,03 henke\xc3\xa4 neli\xc3\xb6kilometrill\xc3\xa4 (vuonna 2006)._NEWLINE_Vuonna 2002 ven\xc3\xa4l\xc3\xa4iset muodostivat 61,9\xc2\xa0% Evenkian v\xc3\xa4est\xc3\xb6st\xc3\xa4, evenkit 21,5\xc2\xa0%, jakuutit 5,6\xc2\xa0%, ukrainalaiset 3,1\xc2\xa0% ja ketit 1,2\xc2\xa0%._NEWLINE_V\xc3\xa4est\xc3\xb6st\xc3\xa4 99,5\xc2\xa0% osaa ven\xc3\xa4j\xc3\xa4\xc3\xa4, 11,9\xc2\xa0% evenki\xc3\xa4 ja 5,2\xc2\xa0% jakuuttia. Evenkeist\xc3\xa4 53,4\xc2\xa0% puhuu evenkin kielt\xc3\xa4._NEWLINE_Evenkian asukasluku on ollut laskussa Neuvostoliiton hajoamisesta l\xc3\xa4htien. Varsinkin ven\xc3\xa4l\xc3\xa4isi\xc3\xa4 ja ukrainalaisia on muuttanut pois alueelta. T\xc3\xa4m\xc3\xa4 k\xc3\xa4y ilmi, kun vertaa vuosien 1989 ja 2002 kansallisuusjakaumia. Vuonna 1989 Evenkiassa asui noin 24\xc2\xa0000 henke\xc3\xa4, joista ven\xc3\xa4l\xc3\xa4isi\xc3\xa4 oli 67,5\xc2\xa0%, pohjoisia alkuper\xc3\xa4iskansoja 15,2\xc2\xa0% (evenkej\xc3\xa4 14,0\xc2\xa0% ja kettej\xc3\xa4 0,7\xc2\xa0%), ukrainalaisia 5,3\xc2\xa0% ja jakuutteja 3,8\xc2\xa0%.\n_START_SECTION_\nHallinto\n_START_PARAGRAPH_\nEvenkian piirill\xc3\xa4 on Krasnojarskin aluepiirin sis\xc3\xa4ll\xc3\xa4 laissa s\xc3\xa4\xc3\xa4detty erityisasema, jonka tarkoituksena on sen etujen huomioon ottaminen aluetason p\xc3\xa4\xc3\xa4t\xc3\xb6ksenteossa._NEWLINE_Vuoteen 2004 saakka Evenkian autonominen piirikunta oli jaettu kolmeen piiriin. Nykyiseen piiriin kuuluu sen hallinnollisen keskuksen Turan lis\xc3\xa4ksi 22 maaseutuasutusta ja kyl\xc3\xa4\xc3\xa4, jotka on jaettu Ilimpejan, Baikytin ja Tungussko-T\xc5\xa1unskin ryhmiin._NEWLINE_Piirin kansanedustuselin on piirineuvosto, jonka 23 j\xc3\xa4sent\xc3\xa4 edustavat jokainen yht\xc3\xa4 piirin asutuksista. Sen puheenjohtajana toimii piirin p\xc3\xa4\xc3\xa4mies. Toimeenpanovaltaa k\xc3\xa4ytt\xc3\xa4\xc3\xa4 piirihallinto ja sen p\xc3\xa4\xc3\xa4mies._NEWLINE_Piirin p\xc3\xa4\xc3\xa4miehen\xc3\xa4 toimii vuodesta 2005 l\xc3\xa4htien Pjotr Suvorov. Piirihallinnon p\xc3\xa4\xc3\xa4mieheksi valittiin samaan aikaan Jaroslav Mala\xc5\xa1i.\n_START_SECTION_\nLiikenne\n_START_PARAGRAPH_\nEvenkialla ei ole rautatie- tai s\xc3\xa4\xc3\xa4nn\xc3\xb6llist\xc3\xa4 maantieyhteytt\xc3\xa4. Suurin osa tavaroista kuljetetaan laivoilla kev\xc3\xa4\xc3\xa4n ja syksyn lyhyiden liikenn\xc3\xb6intikausien aikana. T\xc3\xa4rkeimm\xc3\xa4t joet, Podkamennaja ja Ni\xc5\xbenjaja Tunguska, ovat liikenn\xc3\xb6intikelpoisia vuosittain vain kolmen\xe2\x80\x93nelj\xc3\xa4n viikon ajan. Talvella tavaraliikennett\xc3\xa4 hoidetaan talviteit\xc3\xa4 pitkin._NEWLINE_Krasnojarskin ja Turan v\xc3\xa4lill\xc3\xa4 on p\xc3\xa4ivitt\xc3\xa4inen lentoyhteys. Krasnojarskista lennet\xc3\xa4\xc3\xa4n kaksi kertaa viikossa my\xc3\xb6s Baikitiin ja Vanavaraan. Turasta, Baikitista ja Varnavarasta on s\xc3\xa4\xc3\xa4nn\xc3\xb6llist\xc3\xa4 lentoliikennett\xc3\xa4 piirin muihin taajamiin.\n_START_SECTION_\nTalous\n_START_PARAGRAPH_\nP\xc3\xa4\xc3\xa4elinkeinoja ovat elintarvike-, mets\xc3\xa4- ja puunjalostusteollisuus sek\xc3\xa4 poronhoito, kalastus, turkisel\xc3\xa4inten mets\xc3\xa4stys ja -tarhaus. Vuoriteollisuus tuottaa kivihiilt\xc3\xa4, grafiittia ja kalsiittia. Lis\xc3\xa4ksi tuotetaan s\xc3\xa4hk\xc3\xb6energiaa.\n_START_SECTION_\nHistoria\n_START_PARAGRAPH_\nSeudun kantav\xc3\xa4est\xc3\xb6\xc3\xa4 ovat mets\xc3\xa4styst\xc3\xa4, kalastusta ja poronhoitoa harjoittaneet evenkit. 1600-luvun alkupuolella alue liitettiin Ven\xc3\xa4j\xc3\xa4\xc3\xa4n, ja evenkit joutuivat maksamaan jasakkiveroa._NEWLINE_Vuonna 1908 alueella tapahtui Tunguskan r\xc3\xa4j\xc3\xa4hdys._NEWLINE_1920-luvulla seudulle syntyi Turuhanskin piirin alaisuudessa toimineita alkuper\xc3\xa4isv\xc3\xa4est\xc3\xb6n edustuslaitoksia. Vuonna 1927 perustettiin Ilimpejan (keskuspaikka Tura) ja Baikitin piirit. Joulukuussa 1930 muodostettiin Evenkien kansallinen piirikunta, joka vuonna 1977 sai autonomisen piirikunnan aseman. Maatalouden kollektivisoinnin aikana nomadiel\xc3\xa4m\xc3\xa4\xc3\xa4 harjoittaneet evenkit asutettiin pysyviin asutuksiin. Kolhooseissa ja sovhooseissa alettiin harjoittaa maanviljely\xc3\xa4, karjataloutta ja turkisel\xc3\xa4inten kasvatusta. Seudulle syntyi my\xc3\xb6s vuoriteollisuutta._NEWLINE_Neuvostoliiton hajottua Evenkiasta tuli yksi Ven\xc3\xa4j\xc3\xa4n federaation j\xc3\xa4senist\xc3\xa4 eli subjekteista, joka samalla kuului my\xc3\xb6s toisen subjektin eli Krasnojarskin aluepiirin yhteyteen. 17. huhtikuuta 2005 pidetyn kansan\xc3\xa4\xc3\xa4nestyksen perusteella Evenkian autonominen piirikunta liitettiin Krasnojarskin aluepiiriin 1. tammikuuta 2007.'